L'oronimo mont Albo ye transparent en mozarabe y en l'aragonés medieval preliterario u anterior a la formación de la scripta medieval. En las luengas ibero-romances se produció una substitución de l'adchectivo qualificativo cromatico d'orichen latín albo por l'adchectivo qualificativo d'orichen francico blanco quan encomenzaba la Reconquiesta, por lo que mont Albo podría estar d'un periodo primerenco d'este proceso historico u anterior igual como Castralbo, Penyas Albas, Mont Albán u Torralba.